Smernica Rady
z 25. júna 1987,
ktorou sa mení a dopĺňa smernica 80/232/EHS o aproximácii právnych predpisov členských štátov vzťahujúcich sa na rozpätia menovitých množstiev a menovitých kapacít povolených pre niektoré balené výrobky
(87/356/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej článok 100,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže od prijatia smernice 80/232/EHS [4], naposledy zmenenej a doplnenej smernicou 86/96/EHS [5], sa ukázalo byť nevyhnutné doplniť rozsahy menovitých objemov pre určité výrobky v spotrebiteľskom balení s cieľom odstrániť prekážky v obchodovaní s týmito výrobkami;
keďže je vhodné všade tam, kde je to možné, zabezpečiť úplné zosúladenie rozsahov výrobkov v spotrebiteľskom balení tak, aby sa obchodovanie s nimi sprehľadnilo,
PRIJALA TÚTO SMERNICU:
Článok 1
Smernica 80/232/EHS sa mení a dopĺňa takto:
1. Pred jestvujúci text v článku 1 sa vkladá bod 1 a dopĺňa sa nasledujúci odsek:
"2. Odchylne od odseku 1 sa táto smernica vzťahuje aj na pletacie priadze uvedené v bode 11 prílohy I, ktoré sa predávajú v rôznom balení."
2. K článku 5 sa dopĺňa nasledujúca veta:
"Spotrebiteľské obaly obsahujúce výrobky vymenované v bode 11 prílohy I môžu byť na trhu po 31. decembri 1989 len v menovitých množstvách, uvedených v bode 11."
3. K prílohe I sa dopĺňa nasledujúci text:
"11. PLETACIE PRIADZE (množstvo v g) z prírodných vlákien (živočíšneho, rastlinného a nerastného pôvodu), chemické vlákna a ich zmesi.
10 - 25 - 50 - 100 -150 - 200 - 250 - 300 - 350 - 400 - 450 - 500 - 1000.
Táto hodnota predstavuje bezvodú hmotnosť priadze, pre ktorú platí konvenčný prídavok na vlhkosť podľa smernice 71/307/EHS."
Článok 2
1. Členské štáty do 30. júna 1988 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom budú informovať Komisiu.
2. Členské štáty oznámia Komisii znenie vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Smernica je adresovaná členským štátom.
V Luxemburgu 25. júna 1987